钦定古今图书集成/理学汇编/经籍典/第194卷 > 邵宝语录 > 简端录
## 钦定古今图书集成/理学汇编/经籍典/第194卷 > 邵宝语录 > 简端录

《尧典》曰：“钦若昊天，敬授人时。”《春秋》曰：“春王正月。”皆圣
人之政也。尧行之，仲尼书之。拨而反之，存乎其人，书
之，亦行之也。

何以书春？颜渊问为邦子曰：行夏之时。夏之时春，寅
也卯也、辰也，示万世建正之法也。时改则月从之矣，
王正月著。夫正之为建子也。何以知为建子？《孟子》曰：
“七八月之间，旱。”又曰：“十一月徒杠成，十二月舆梁成。”
以是知之。然则鲁史旧文，奈何书春？书正月者，常例
也。王居春正之间，上焉著春为夏时，下焉著正为周
月，此圣笔之妙也。宗周者从周，继周者从夏，笔外意
又如此。

孔子曰：“行夏之时。”夏之时何取于孔子也？《传》曰：“夏数
得天，帝尧若天，以定四仲夏时”，盖本诸此。夏正建寅，
寅、卯、辰三月为春。周正建子，非春矣。其为春者，犹有
寅之一月焉。故圣人存春以俟后圣，盖万世若天之
政于是乎在。虽然，《春秋》作于周，故书法云尔。若夫秦
正建亥，在秦而作《春秋》，其书法当有异于是者，要之
归于“若天”而已矣。非圣人，其何以与此？

大哉《王》之书乎！所以立尊周之制者在是，所以立继
周之法者亦在是。王周王也，以正月系王，周人其能
违诸？非周人其能强诸？仲尼造化之神，妙于一字如
是哉！

鲁史以《春秋》为名，则所谓“春正月”者其旧文也。疑若
用夏正者书王，见正月之为子也，而得失在其中矣，
抑有微旨焉。夏数得天尚矣，以时制，不敢违也，此尊
王第一义也，抑又有微旨焉。孔子曰：“行夏之时，是在
继周者。”周德未改，而辄夏之从，是自专反古，而灾及焉者也。

当时仲子已称夫人，皆以为嫡，而桓当立也。天子赗
之，亦且夫人之矣。《春秋》书曰“惠公仲子”，妾之也，不夫
人之也。

“王赗仲子”，《关雎》之变也，《春秋》于是乎始。“西狩获麟”，《麟
趾》之变也，《春秋》于是乎终。

《春秋》，记事书也，而并言其意者有四事焉：曰成宋乱
也；曰宋灾故也；曰释宋公也；曰伐楚以救江也，皆不
能已于言者也。然则彼皆阙欤隐欤？《易》曰“系辞焉以
尽其言”，四事者近之，其馀皆所谓立象以尽意者也。
鲁无弑，非无弑也，凡弑曰“薨”，或曰卒。“鲁无杀”，非无杀
也，凡杀曰“刺”，或曰“卒。”“鲁无出”，非无出也，凡出曰“孙”，或
曰“如。”为国讳，礼也。

宋，微子之后，周天子客焉而膰且拜者也。中国诸侯，
礼莫隆焉。故《春秋》于其事也必谨之：于稷曰“成宋乱”，
于薄曰“释宋公”，于澶渊曰“宋灾”，故皆谨之之实也。乃
若其义，则存乎其事焉耳矣。

惠王无出无入，天子之位，不使郑与焉尔也。襄王有
出无入，天子之位，不使晋与焉尔也。敬王有居无立，
天子之位，亦不使刘、单与焉尔也。始立者非久于位
者之比也，故居而且入，居然而居，居然而入，君臣之
分亦严矣哉！